Uviéu ensin ociu nin cultura
#000000
Uviéu ye un conceyu con más de 220.000 habitantes al que s’alleguen miles tolos díes a trabayar. Sicasí, l’ociu y los espacios de cultura na ciudá nun tán al altor pa dar un serviciu mínimu a la so población nin permiten qu’Uviéu ufra oportunidaes atractives d’espardimientu y una industria cultural decente. Edificios abandonaos, marafundios nos que s’enterraron millones d’€ a coste públicu y que nun funcionen, solares, cases vacíes, nula posibilidá de desendolcar proyeutos culturales y d’ociu a los que sí acceden otros conceyos y pa toles edaes... A les denuncies de la sociedá, l’ayuntamientu siempre contesta cola mesma dinámica: POR CADA DENUNCIA VECINAL, FUMO CONSISTORIAL. Esti ye, güei, el diagnósticu d’Aína.
#000001
• Desaprovechamientu y deterioru de dellos espacios de la ciudá.• Falta d’espacios pal ociu, l’espardimientu y l’autoorganización de la mocedá.• Marafundiu de perres públiques en “proyeutos” que nun repercuten na mayor parte de la población.• Nula iniciativa per parte de la corporación conceyil, que respuende a golpe d’idea feliz y namás énte la presión popular.• Denuncia vecinal: fumo consistorial.
#000002
1) “Palaciu los Neños”: tres les denuncies pola situación de desusu na que s’atopa – llegando a denunciase robos y mal estáu del edificiu – , la solución sigue ensin llegar. Trancáu.
#000003
2) Vieyu HUCA: les vecines lleven años sollertando sobre la situación, asemeyada a la del espaciu anterior pero con munchos metros cuadraos desaprovechaos y maltrataos nun barriu con munches necesidaes y proyeutos de futuru ensin abordar.
#000004
3) Palaciu los Deportes: tamién hai promeses de reforma inminente d’esti espaciu emblemáticu d’Uviéu mientres les vecines de Ventanielles piden sitios onde siguir organizándose col desagospiu del centru vecinal Los Ríos.
#000005
4) Plaza toros: depués d’años d’abandonu y dexadez política, dase un incumplimientu sistemáticu de los plazos fixaos pa los presuntos planes de tipu deportivu y pa la celebración d’espectáculos que se plantegaron ellí.
#000006
5) Fábrica de Gas: una de les ayalgues patrimoniales d’Uviéu, que depués de tar abandonada durante años ye agora oxetu de proyeutos espaculativos, siempre amenazada.
#000007
6) Terrenos del vieyu institutu de San Llázaro: la primer sede del esitosu festival Kuivi Pop Up –que se situó al añu siguiente nel espaciu del vieyu HUCA– yá nun va acoyer más proyeutos culturales o sociales, el conceyu d’Uviéu apuesta tamién pa ellos pol lladriyazu y la especulación con una megatorre.
#000008
7) La Malatería: otru edificiu na mesma zona que ta d’actualidá pola movilización de la xente de la zona escontra’l so proyeutu de de valtamientu. ¡Sedrá por necesidaes nos barrios!
#000009
8) Barrios de La Florida – Les Campes y La Corredoria: los dos barrios con más crecimientu y mayor concentración de xente mozo d’Uviéu (hai 7.800 habitantes en La Florida y 19.500 en La Corredoria), dambos con 0 espacios culturales.
#000010
9) Per último, la Fábrica de La Vega: la pieza que podía ser clave, que podía permitir da-y otru aire a Uviéu y ser motor cultural y d’historia, d’ociu y recintu ferial, d’investigación y de producción pa tol centru d’Asturies, amenazada pola piqueta, pola autopista y pola especulación urbanística que quier acabar col conxuntu, como denuncien les vecines.
#000011
La banderona de La Escandalera: 47.060 € foi el coste inicial de la base, el mástil y la bandera, que ye necesario camudar cada 2X3. Too nuna de les places más visitaes y transitaes d’Uviéu y casi tocando con dellos edificios históricos y BIC.
#000012
Proyeutos del conceyu pa los barrios: 648.742 € pa facer una espla-NADA en La Florida, refugada por tol barriu y que nun tiene pinta d’entamar a funcionar como recintu atractivu pa nenguna actividá, y 2.200.000 € pa un mercáu que nunca abrió en La Corredoria.
#000015
Dende l’agrupación llocal d’Aína n’Uviéu tenémoslo claro: el nuesu conceyu necesita otru aire, precisa ser más vivible y que s’abra a nueves espresiones culturales y d’ociu interxeneracional, onde la mocedá pueda auto-realizase y onde lo público entame a xugar a favor de la calidá de vida de les persones que trabayamos, vivimos y producimos equí. Ser un conceyu qu’atraiga a xente pola so capacidá pa xenerar esperiencies granibles pa la población y una industria cultural venceyada. Non a la política del lladriyazu nin de la especulación, non a la megaturistificación y la hostelería que nos afuega. Por un Uviéu nel que pague la pena vivir.
#000016
Puedes atopar más información calcando nel siguiente enllaz:
#000017
Uviéu, ciudá ensin espacios d’ociu y cultura
#000018
Submit a Comment Encaboxar la rempuesta
#000019
La direición de corréu electrónicu nun va espublizase. Ríquense los campos marcaos con *
#000020